
ΔΕΛΤΙΟ ΤΥΠΟΥ

Πρωτόκολλο συνεργασίας για την εκπόνηση ενός ειδικού προγράμματος Ενεργειακής Αποδοτικότητας σε Οργανισμούς Τοπικής Αυτοδιοίκησης, που θ΄απευθύνεται στους ΟΤΑ και τους δημότες και μέσω του οποίου θα υλοποιηθούν έργα και δράσεις βελτίωσης της ενεργειακής αποδοτικότητας, υπέγραψαν χθες, 22 Νοεμβρίου, στη Θεσσαλονίκη, ο Πρόεδρος της ΚΕΔΚΕ κ. Νικήτας Κακλαμάνης και ο Γενικός Γραμματέας του Υπουργείου Ανάπτυξης κ.Κώστας Μουσουρούλης.
Βασικός στόχος του Προγράμματος είναι ο προσδιορισμός και η εφαρμογή δράσεων και αποδεδειγμένων καλών πρακτικών για τη μείωση της ενεργειακής κατανάλωσης στα κτίρια και το δομημένο περιβάλλον, η μείωση του ηλεκτρικού φορτίου αιχμής, η βελτίωση της ενεργειακής απόδοσης των δημοτικών μέσων μεταφοράς, η ανάπτυξη σχεδίων αστικής κινητικότητας, έτσι ώστε να επιτυγχάνεται η καλύτερη χρήση και διαχείριση της ενέργειας, καθώς και η υιοθέτηση νέων τεχνολογιών εξοικονόμησης ενέργειας και η εφαρμογή τεχνολογιών ανανεώσιμων πηγών ενέργειας μικρής κλίμακας.
Ειδικότερα, το Πρόγραμμα στοχεύει:

· Να καταστήσει τις πόλεις και τις τοπικές κοινωνίες βιώσιμες μειώνοντας τις πηγές της ατμοσφαιρικής ρύπανσης και αναβαθμίζοντας τις συνθήκες διαβίωσης των πολιτών
· Να συμβάλλει στην εφαρμογή ενεργειακά αποδοτικών τεχνολογιών και πρακτικών από τους καταναλωτές

· Να κινητοποιήσει τις Δημοτικές αρχές να αναλάβουν πρωτοβουλίες  για την υλοποίηση ολοκληρωμένων σχεδίων βιώσιμων πόλεων και εφαρμογής καλών πρακτικών βελτίωσης της ενεργειακής αποδοτικότητας σε κτίρια, υπάιθριους χώρους, υποδομές και γενικώς στο σύνολο του αστικού ιστού
· Να ενημερώσει κι ευαισθητοποιήσει τους πολίτες σε θέματα αποδοτικής χρήσης της ενέργειας και της προστασίας του περιβάλλοντος.

Σμειώνεται ότι σύμφωνα με εκτιμήσεις της Ευρωπαϊκής Ένωσης, αν ληφθούν από τα κράτη- μέλη άμεσα μέτρα, το κόστος της ενέργειας που καταναλώνεται θα μπορούσε να μειωθεί μέχρι το 2020 κατά 100 δισεκατομμύρια ευρώ, ενώ θα αποφευχθεί η παραγωγή 780 εκατομμυρίων τόνων διοξειδίου του άνθρακα ετησίως. 

Η υλοποίηση του Προγράμματος  «ΥΠΑΝ – ΚΕΔΚΕ», θα γίνει στο πλαίσιο του Εθνικού Στρατηγικού Πλαισίου Αναφοράς (ΕΣΠΑ) 2007 – 2013 μέσω του Επιχειρησιακού Προγράμματος Ανταγωνιστικότητα και Επιχειρηματικότητα, ενώ για το συντονισμό της συνεργασίας θα συσταθεί Τεχνική Γραμματεία αποτελούμενη από στελέχη της ΚΕΔΚΕ, του Ινστιτούτου Τοπικής Αυτοδιοίκησης, του Κέντρου Ανανεώσιμων Πηγών Ενέργειας και του ΥΠΑΝ.
